Nuwe toetreders bring verandering in bankweseArgieffoto bloot ter illustrasie. (Foto: Unsplash) Volgens Solidariteit Navorsingsinstituut (SNI) se jongste bankkosteverslag is aanlyn banke besig om dié mededingende sektor op sy kop te draai. “Dit lyk of daar ŉ omwenteling in die bankwese aan die gebeur is aangesien TymeBank en Bank Zero dieselfde dienste as tradisionele banke bied, maar teen ŉ fraksie van die prys,” sê Theuns du Buisson, ekonomiese navorser by Solidariteit. Hoewel banke op grond van toegevoegde waarde soos beloningsprogramme met mekaar kompeteer, bly koste ŉ bepalende faktor. Du Buisson kroon die nuwe aanlyn banke, wat suiwer op grond van koste kompeteer, as die algehele wenners wanneer slegs koste in ag geneem word. “ŉ Lys van 25 transaksies wat by die tradisionele banke tussen R99 en R143 sou kos, kos ŉ skamele R21,50 by TymeBank en R25 by Bank Zero. Selfs al sou dit met die tradisionele banke, dié met takke, se goedkoopste rekeninge vergelyk word, is die tradisionele banke ver agter.” Bank vir middelklasverbruiker FNB se FNB Aspire Current-rekening word in die verslag gekroon as die algehele wenner wat die tradisionele banke se rekeninge vir middelklasbankbehoeftes betref. Dié rekening is ŉ bondelrekening met ŉ vaste bedrag wat ŉ reeks gratis transaksies insluit. “FNB is verreweg die wenner in hierdie kategorie omdat al die transaksies op ons lys almal by die vaste bedrag van R99 ingesluit is.” Standard Bank se MYMO Plus-rekening behaal die tweede plek, met ŉ bedrag van R129,40. Wat rekeninge vir gesofistikeerde bankbehoeftes betref, stap FNB ook met die louere weg. Die verslag verwys spesifiek na die FNB Fusion Premier-rekening met ŉ totale koste van R236 vir 30 transaksies. Absa Premier Banking is in die tweede plek met ŉ totale bedrag van R242,50. Albei hierdie banke bied goeie waarde vir geld aangesien die getal gratis transaksies wat hulle bied, meer is as dié van Nedbank en Standard Bank. Wat goedkoper rekeninge betref, is Absa en Capitec die goedkoopste, met Absa wat ŉ totale bedrag van R37,10 vir die mandjie van 12 transaksies hef. Capitec, met 80c meer op R37,90, behaal die tweede plek. Capitec wen wel die 17-transaksiekategorie met ŉ totale bedrag van R42,90. In die tweede plek is FNB se Easy PAYU-rekening, met ŉ totaal van R54,45. Capitec is ook die enigste van die groot vyf banke wat rente op transaksierekeninge aanbied. Verslag aangepas Die SNI het sy metodologie vir vanjaar se verslag aangepas om tred te hou met veranderinge in verbruikersgedrag. Daar is ook besluit om die lys van transaksies aan te pas om minder kontanttransaksies in te sluit. Dit is vervang met die stuur van geld na selfoonnommers, sowel as internetoorbetalings wat nou gratis is. “Te midde van bogemiddelde inflasie, ekonomiese groei wat kwyn en onsekerheid oor die toekoms, het verbruikers wel baie om oor bly te wees met betrekking tot hul keuses van banke. Oor die algemeen bly die bankwese in Suid-Afrika, ten spyte van makro-ekonomiese druk, ongelooflik mededingend op verskeie terreine. Banke begin al hoe meer hulself differensieer op grond van bykomende dienste. Tog vind dit plaas in ŉ omgewing waar hulle steeds mekaar probeer klop wat pryse betref. Die aanlyn banke se toetrede tot die mark bied nog ŉ dinamiese verskuiwing wat die groot banke moet verreken. “Ek sal verbaas wees as die nuwe banke nie ook oor ŉ paar jaar groot banke is nie,” sê Du Buisson.